Partei: FDP
Leeve Herr Vörsitter ! Leeve Fruunslüüd ! Leeve Mannslüüd ! Dat kümmt nich oft vör , dat en wie ik von de Opposition wat von de Regierung laben deit , aver de Unnerichtung von de Regierung över de Minnerheitenspraken is en gode Bericht , wat dor op en Dutt sammelt worrn is . Dat mutt man respektieren ; dor mutt man seggen , dat is eenwandfrie . Wat besonners goot is , dat wi ok mol erfohrn doot , wat dat so all an Aktivitäten in de Länders un in Organisationen geven deit , un ok doröver wat erfohren doot , wo uns nedderdüütsche Sprok noch snackt ward . Dat is goot , dat wi den Bericht kriegt hebben . Denn wie hett Klaus Groth al schreben : Min Modersprok , wie klingst Du schöön , wi bis Du mi vertrut . Un dat dat wedder ward , dat uns plattdüütsche Modersprok nich nur von Oma un Opa snackt ward , sönnern ok uns jung Lüüd wedder vertrut ward , dor mööt wi uns drum kümmern . Wi beklogt in disse Tied oft de aggressive Spraak von uns junge Lüüd . Wenn de all platt snacken wörn , denn glööv ik , denn geev dat keen Aggressivität mehr oder veel weniger bi de jungen Lüüd . De meisten , de platt snacken doon , kennt dat ja : Dor kümmt mol en Striet un de een seggt to'n annern : Mensch , klei mi an Mors ! Denn seggt de anner : Du mi ok ! Aver dorför gifft dat kein an't Muul . Dor verträgt de sik ganz schnell wedder . In acht Bunnesländer köönt Minschen Platt snacken . Wenn dat so is , denn is dat goot un mutt pleegt warn . Bi disse Gelegenheit mutt ik ok noch wat los warn : De hütige Debatt in uns Parlament is keen Utspraak över Mundartsprachen , wie uns Öllersrat meent , sonnern hier geiht dat um de Pleeg un Förderung von Minnerheitenspraken . Dat is en gewaltigen Unnerschied , ob dat Mundartsprachen oder Minnerheitenspraken sind . Ik will hüüt bi disse Utspraak nich kriteseren , sonnern ik denk , wi schullen hier ok mal laben : to'n Bispeel al de Vereene , wo bi uns im Norden noch platt snackt ward , wo de Vörstand platt snackt un wo manch Versammlung op Platt afholen ward . Ik will ok mal doran erinnern , dat ik so manch Gemeendeversammlung kenn , wo ok platt snackt ward . Den groten Bebuungsplan kannst du beter begriepen , wenn du dat op Platt besnacken deist . Mi wär's bloot leev , wenn ok de Architekt von de Bebuungsplan platt snaken kun . Denn künnt man ok beter begriepen , watt he egentlich will . Also , wenn du bi uns in de Dörp en Geschäft moken wüllst , denn bist du goot beroten , wenn du platt snacken deist . Wer da uut Süüddüütschland to uns kommen deit , de soll vörher mal en beten Platt lernen . Ik glööv , denn kann he ok beter Geschäfte moken . Ik will bi disse Gelegenheit noch wat anners seggen , wat ik utsproken goot find : Dat is , dat manchen Paster wedder anfangt , sien Goddesdeenst op Platt aftohollen .  Lüüd , jüm glöövt gor nich , wenn jüm dat ni sülben miterleevt hebbt . Denn is de Kark mal wedder richtig vull . Un ik find ok goot , dat wi nu ok in de meisten Karken plattdüütsche Gesangböker hebbt un de Wachholtz-Verlag ut Niemünster in Dezember von dat letzte Johr ok dat Ne'e Testament in Plattdüütsch rutbrocht hett . Dat is ok wat , wo ik glööv , dat wi dat mal laben schüllt . Ik glööv , tosamen köönt wi noch bannig veel för uns plattdüütsche Sprok moken . Rainder Steenblock hett ok wat dorvon ansproken . So wünsch ik mi mehr Plattdüütsch in uns Klönkassen un in Televischen , denn de Öffentlich-Rechtlichen hebbt mit dat Betohlen von de Gebühren ok en Kulturopdrag .